정조 18년
甲寅九月初九日辰時上親臨春塘臺抄啓文臣親試射兼行次對入侍時行都承旨黃昇源行左承旨沈晉賢右承旨洪仁浩左副承旨李羽晉右副承旨金啓洛同副承旨南公轍記事官鄭文始假注書韓致重記注官金良倜承膺祚右議政李秉模行副司直鄭昌順判敦寧府事金持默右參贊洪秀輔延豐君李𡊠戶曹判書沈頤之行副司直徐有防吏曹判書李致中行副司直李敬懋禮曹判書徐鼎修行副司直金載瓚漢城判尹李在學行副司直李漢豐漢城左尹趙鎭寬副提調尹行恁大司諫朴基正執義許晊司諫申大尹掌令曺允遂持平李瑞朝校理權坪正言李元八副修撰任希存親試試官原任直提學李秉模檢校直提學金載瓚原任直閣尹行恁檢校直閣徐榮輔試射試官原任直提學徐鼎修行左承旨沈晉賢右副承旨金啓洛九日製試官讀券官弘文提學具庠藝文提學金載瓚對讀官任希存權坪宋祥濂崔光泰尹寅基丁若銓尹持訥諸臣以次進伏訖上具戎服乘輿出交泰門延生門明光門靑陽門詣春塘臺降輿御大次親試試官李秉模等試射試官徐鼎修等行禮訖以次進前秉模曰今日朝氣稍涼聖體若何上曰一樣矣秉模曰王大妃殿氣候若何上曰一樣矣秉模曰惠慶宮氣候若何上曰一樣矣上曰抄啓文臣試官持懸題紙以來載瓚持懸題紙進前命書箋題擬六國群臣賀從合昇源跪啓請傳敎訖上敎秉模曰卿姑爲退去以次對登筵可也上曰備堂如已來會引見可也賤臣承命出傳與右議政李秉模等偕入進伏訖上曰次對爲之秉模曰備堂沈煥之近住江外非京非鄕之地一不進參於賓對事體未安爲先推考申飭行公何如上曰依爲之出擧條秉模曰入侍承宣榻敎承書之際取用囊筆事雖微矣亦關筵體推考何如上曰依爲之出擧條秉模曰各邑官屬面任輩乞穀乞綿之弊無邑無之或備酒草而倍蓰責報或以空手而勒令扶助轉成痼瘼民不支堪其中柔懦之守令謂以謬例全不禁飭事之可駭莫此爲甚方當秋穫之時不可不嚴禁以此關飭諸道隨其現發使之論勘草竊之類尤是農家之蟊賊粒粒辛苦之穀一夜空失反或賊反荷杖恐喝脅取幺麽此輩何煩鎭營之討捕邑有捕校足可禁戢一體嚴飭諸道慢不致察之守令論罪何如上曰依爲之出擧條秉模曰沿海民人之漂入異國固是間有之事而奸民輩利其衣糧或有故漂之類故年前朝飭極其嚴截不無憚戢之效矣近見漂還民人問情道啓則惟知生還之爲奇幸全無嚴飭故漂之辭飭令之稍久解弛可以推知嚴飭嶺湖道臣萬一此後如有故漂現發之事則嚴刑定配之意知委沿民俾無犯科之弊以此一體分付於關西道臣何如上曰依爲之出擧條上曰畿伯今日入來畿內農形卿等其果詳聞而諸道所聞亦何如云耶秉模曰畿內農形姑未問及於畿伯而向日風雨之後諸道被災之深淺固可以領略矣嶺南則風不爲災云是爲多幸大體田穀則未免到處同歉而畓穀則雖不可謂大登亦或有免凶處云矣上曰嶺伯狀啓之批已爲行會耶今年綿農固知其可悶而一路之中必有優劣之分況其巡路所見不過數邑則遽然以通一道純錢之說登聞者寧有如許國體乎廟堂問備之請誠爲得宜而今旣使之分等狀聞待其狀聞而許施無或有太晩之患乎秉模曰以臣所聞嶺南木綿之直一兩爲十二斤云比之常年雖曰稍減亦不可曰大無之歲矣至於砲保則事體自別雖於從前歉歲除非朝家特恩曾無自下仰請之例而嶺伯狀啓萬萬可駭問備之請亦是薄警矣上曰道內民情道伯目覩則凡有蠲恤之請朝家豈或靳持而嶺伯之啓則非但太早殆若無難砲保體重果如卿言設欲陳疏仰請固宜十分審愼而發巡數日有此登聞初無區別分等之語直以純錢許施爲請所謂丁未已例蓋出特恩則特恩亦可以援例乎近來之人如非昧例則卽歸無難嶺伯之特畀意果何如而在灣尹十餘朔所可稱者何事嶺南昨年之治績含默亦已久矣向來辭疏又何其不誠之甚也明知其不許遞免而猶且張皇言病及夫承批之後卽爲發巡病者固如是乎此等處廟堂亦無一言規正予實爲之慨然也今日筵敎當使嶺伯知之筵退後有司堂上以關以書各別嚴飭俾勿更爲此等之習可也嶺南大豐前決不使踰鳥嶺一步雖及瓜限切勿出代事分付吏曹可也如是飭勵之後萬一有一毫不謹不察之弊現露於日後繡衣之行則罪豈止於卽其地定配乎此意亦爲嚴飭可也至於完伯狀啓稱以不能出巡云云亦豈有如許國體乎趙鎭宅李書九輩乃敢如是放恣此實朝廷不尊致有無嚴無畏之擧也非不欲處分而姑爲民事含默矣秉模曰聖敎誠然兩道臣事極爲駭然而此莫非臣等不能董率之致尤切惶悚矣上曰左相之日前言送張皇說去非疏非箚只以一幺麽錄事若是言送于政院者豈不慨然乎錄事不過爲大臣使喚之人也僚相之相與傳喝猶不當如是屑越安有言送措辭之如此者乎是故日前有所云云於領右相矣秉模曰誠不善周旋矣秉模曰刑曹判書李得臣來待闕外而以其身病不得登筵云矣上曰病勢何如云耶秉模曰病類癬瘡欲爲沐浴呈辭而以此月之故不敢云矣上命書傳敎曰聞其實病勢難强力請由沐浴亦以此月不爲云過矣刑曹判書李得臣許遞給由使之明日辭朝上曰刑曹判書前望單子入之待下批牌招察任出榻敎上曰判尹前望單子入之待下批牌招察任出榻敎上命書傳敎曰飭已施禁堂罷職人敍用又命書傳敎曰前禁衛大將李漢豐仍任前職牌招傳授命召上曰禁衛大將李漢豐令該曹口傳付軍職出榻敎上曰無他民事可達之事乎秉模曰姑無時急之事矣上曰然則就座頤之曰舟橋司方有檢飭之事明當出去故玆以仰達矣上曰入來後通于政院則當召見矣頤之曰內入物種或奉標紙擧行或聽傳敎擧行而自各該司直爲進排後會減於臣曹臣曹只憑該司之移文呈牒施行事體誠甚疎漏此後則尙衣院濟用監軍器寺等此外各司應進排外別入各種每月終自該司聚會報本曹則本曹依啓辭紙例單子啓下後始爲會減似好故敢此仰達矣上曰依爲之出擧條上敎秉模曰財賦等事戶判實善爲之着意擧行事卿其申飭有防曰本院進上中綿子契其來已久與元貢無異而第以先進排後受價之致每當貢獻之時輒多窘速之弊今若依他貢例先令受價預爲措備則在經費少無加損在貢獻亦合事面以此定式施行似好戶判今方入侍下詢處之何如上曰戶判亦陳所見可也頤之曰在臣曹不過數三朔先爲上下少無加損於經費矣上曰依爲之出擧條上敎漢豐曰忠武公豎碑已爲擇日乎漢豐曰將以念後擇日矣上曰然則卿於過誕日問安後受由下往趁參於豎碑之日而碑文讀宣則以道內秩高文守令差定祭物自官豐備以給事自內閣知委該道可也上曰三司進前基正等曰請出置罪人鄭致達妻亟令王府夬正典刑措辭見上上曰不允出擧條基正等曰請物故罪人德相亟施孥籍之典措辭見上上曰不允出擧條基正等曰請逆賊尙喆追施孥戮之典措辭見上上曰不允出擧條一行半刀割基正等曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝設鞫得情措辭見上上曰不允出擧條基正等曰請夏賊子女亟施跪斬之典斗恭親屬應座之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條基正等曰請物故罪人國榮亟施孥籍之典措辭見上上曰不允出擧條基正等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條基正等曰請柳星漢設鞫嚴問期於得情夬正邦刑措辭見上上曰不允出擧條基正等曰請承款後物故罪人九宗亟施孥籍之典措辭見上上曰不允出擧條晊等曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上上曰不允出擧條晊等曰新除授掌令李景溟時在忠淸道禮山地請斯速乘馹上來事下諭上曰依啓基正等曰罪人克觀克泰以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允出擧條基正等曰逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典上曰不允出擧條基正等曰星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之墮壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑上曰不允出擧條基正等曰新除授正言李東宇時在京畿衿川地請斯速乘馹上來事下諭上曰依啓出擧條啓洛曰副校理權坪三司合啓旣已傳啓承批則不卽就座有損筵體推考何如上曰依爲之出擧條啓洛曰今日入侍兩司筵退曲拜之際錯雜失次揆以筵體殊甚未安竝推考何如上曰依爲之出擧條上曰未肅拜司僕正改差令該曹口傳差出出榻敎上曰次對先退上曰科次入侍賤臣承命出傳與弘文提學具庠藝文提學金載瓚等偕入進伏命考券訖取姜履元等五人命書傳敎曰九日製居首箋三下生員姜履元直赴會試之次草三下進士金碩鉉李㷞各給一分次上進士南巖老朴時源紙一卷賜給上曰抄啓文臣試射全不成說試官率射員進詣北營自今日限百巡後更稟可也仁浩曰中樞府錄事來言判府事朴宗岳以爲獻議判付之下誨諭截嚴不勝萬萬震懍罔措之至走伏金吾門外恭俟鈇鉞之誅云係是大臣去就故敢此仰達矣上曰草記批答雖有下敎初無提及於判付則判付云云何爲也無論批答與判付出於無隱安心勿待命事遣史官傳諭可也出擧條京畿監司徐龍輔曰日前巡路接見宣陵陵官所報則今番風雨後因陵軍除草得古罇古酌各一於陵後林木之間事甚稀異如是牒報云故臣於本陵奉審之後取見所得古罇古酌則體樣大小與近制無異而工作精鍊銅色如新必是亂時所失今始露出而其爲本陵古器斷然無疑申飭陵官使之別成櫃子藏弆于祭器所奉處似好故敢此仰達矣上曰依爲之出擧條仍命退諸臣以次退出